नई दिल्ली। मलंगिया महोत्सव क तेसर दिन, महामहिम राष्ट्रपति, नेपाल क स्वागत आ "ओकर आँगनक बारहमासा" क सफल मंचन क बाद मिथिला नाट्य परिषद् क अभिनेत्री अनिता मंडल कए मैलोरंग द्वारा रंगकर्मी प्रमिला झा सम्मान स सम्मानित कैल गेल। ज्ञात होए जे रंगकर्म मे महिला क सक्रियता क लेल वर्ष 2006 स मैलोरंग एहि सम्मान कए दैत आबि रहल छल। एहि बेरक सम्मान क लेल मिथिला नाट्य परिषद् क सर्वश्रेष्ठ अभिनेत्री अनिता मंडल कए चुनल गेल छल। अनिता जी क जन्म 14 जुलाई 1985 म नेपाल क धनुषा जिला म भेल छल। ओ 2005 स मैथिली रंगमंच मीनाप ( मिथिला नाट्य परिषद्) स जुडल छैथ। मैथिली क दर्जनों नाटक हाय रे हमर घरबाली, ओ खाली मुहें देखै छैक, छुतहा घैल, गाम नै सुतैय, डोमकछ आदि नाटक मे काज केने छैथ। अनिता जी अखैन धैर लगभग बीस टा नुक्कड़ नाटक क एक हज़ार स अधिक प्रस्तुति केने अछि। संगे मैथिली आ नेपाली क कैकटा टेलीफिल्म आ सीरियल मे काज केने छैथ। अहाँ आबय बला मैथिली फिल्म "छुटत नै प्रेमक रोग" मे सेहो अभिनय केलैथि अछि। रंगकर्म क अलावा अहाँ लेखनाथ मेमोरियल बोर्डिंग स्कूल मे बतौर अध्यापिका काज क रहल छथि। मैथिली रंगमंच म हिनकर अभूतपूर्व योगदान क देखैत मेलोरंग एहि बेर हिनका प्रमिला झा नाट्य वृति स सम्मानित केने अछि। एहि सम्मान क प्रायोजक अछि हिपसेड ( एच आई पी सी इ डी), हिपसेड 2010 स लगातार एहि सम्मान क प्रायोजित केने आबि रहल छल। एही अवसर पर अनिता झा कहलैथि जे ओ एहि सम्मान क पाबि क धन्य भेल। संगही मैलोरंग क कोटि-कोटि धन्यवाद देलैनि। 